તેઓ ગેઈટ પકડી સૂમસામ રસ્તાને જોઈ રહ્યા. આખી સોસાયટી પાછલી રાતના ઘેનમાં ડૂબેલી હતી. બે-ત્રણ કૂતરાં ટૂંટિયું વાળી રસ્તાની વચ્ચોવચ્ચ સૂતાં હતાં. સામેના ઘરની ભીંત પાસે એક ગાય સૂનમૂન ઊભી હતી. વસંતરાયે ટેવવશ કાંડું ઘુમાવ્યું, પણ એમને યાદ આવ્યું કે ઘડિયાળ રાત્રે પલંગ પર જ મૂકી દીધી હતી. તેમને થયું, કેટલા વાગ્યા હશે ? અને કશુંક બહાનું મળ્યું હોય તેમ તેઓ ધીમા પગલે ઘરમાં આવી ભીંતે ટીંગાતા ઘડિયાળ સામું જોઈ મનોમન નિરાશાથી જ બોલ્યા :